L-immaġini ta' tfal u migranti mejtin… twassal għal grupp ġdid ta' salvataġġ Miktub minn Victor Vella Waħdu. Mitluq bla ħajja f'nofs ta' bajja. Ftit passi bogħod katavru ieħor, bilkemm jidher ħlief ftit ħwejjiġha. Jiem mitluq dak ir-ramel. Il-katavru kien diġa kważi intradam. Kien xokk għal dik il-persuna li nnota dawk it-tfal ta' ftit snin mitluqin bla ħajja. Kien ilhom madwar tlett ijiem fuq il-bajja ta' Żuwara fil-Libja, wara li vjaġġ ta' tama għal ħajja aħjar mal-ġenituri tagħhom spiċċa fi traġedja. Xena xokkanti li tfiġġ minn żmien għal żmien. Xena xokkanti li minkejja li sitt snin ilu kien intqal li m'għandhiex naraw xeni aktar bħalhom, fi-traġedja li fiha rajna r-ritatt ta' Alan Kurdi mejju wiċċu l-isfel fuq ir-ramel fi xtajta Torka, din ir-realtà bqajna nesperjenzawha. Hi realtà li fost ħafna għaqdiet u persuni li jaħdmu fil-qasam umanitarji xprunat iniżjattiva ġdida. Din id-darba l-inizjattiva qed issir ma' persuni Eritreani li jinsabu jgħixu madwar l-Ewropa. Dawn waqqfu organizazzjoni ġdida u fi żmien ftit ġimgħat biss oħra se jibdew isalvaw l-immigranti fil-Mediterran. Dan is-sit hu infurmat li din l-inizjattiva b'isem partikolari ta' ResQ, tinsab fil-fażi fejn qed jinġabru fondi biex jinxtara bastiment, u dan jiġi mgħammar bl-apparat neċessarju li hemm bżonn għal salvataġġi fuq il-baħar. Mhux hekk biss imma l-istess immigranti se jkunu assisti minn avukati biex jgħinuhom fit-talba tagħhom għall-ażil. Sorsi li tkellmu ma' dan is-sit qalulna li "konxji li issa li t-temp jibda jippermetti aktar, se jkun hemm aktar u aktar immigranti li se jippruvaw jaħarbu mil-Libja. Minkejja dak li jingħad il-Libja mhux post sigur. Hemmhekk l-immigranti jgħaddu minn persekuzzjoni sħiħa. Detenzjoni. Nies miżmumin f'binjiet kbar, biex kif ikun hemm opportunità isir il-vjaġġ. Hi normali li meta jiżdiedu l-vjaġġi, jiżdiedu l-imwiet. Ikun hemm aktar traġedji", sostnew l-istess sorsi. 'Xbajna nisimgħu l-argument li qisu dawn jaħarbu kapriċċ. Kemm int lest tpoġġi lil uliedek fuq dgħajsa b'riskju li tegħreq? Dan isir għax tama aktar għal dik il-persuna ma jkunx hemm. Id-desperazzjoni tant tkun kbira, li l-vjaġġ bil-baħar ikun l-aħħar tama", tgħidilna immigranta Eritreana illum residenti fir-Renju Unit. Din l-organizazzjoni qed tippjana li tiġbor $250,000 sat-30 ta' Ġunju. Sa mis-sena 2014….mietu 17,000 persuna Irid jingħad li sa mis-sena 2014 mietu mgħarrqin fil-baħar Mediterran xejn inqas minn 17,000 persuna. Hu proprju għalhekk li hemm min jirreferi għal baħar Mediterran bħala ċimiterju tal-immigranti. L-aħħar ritratti li xxandru minn Pro Activa Open Arms ta' tfal mejtin fuq ix-xtajta ta' Żuwara, wasslu biex immigranti li llum qed jgħixu f'pajjiżi Ewropej, flimkien ma' familjari li tilfu l-qrabathom u Ewropej li għandhom għal qalbhom id-drittijiet umani, jingħaqdu b'inizjattiva ta' salvataġġi. Filfatt grupp ta' Taljani ingħaqdu ma' għadd ta' Eritreani li qed jgħixu fl-Ewropa u bdew jiġbru fondi biex titwaqqaf operazzjoni ta' salvataġġ imsejħa ResQ – in-nies isalvaw in-nies. Hu mistenni li din l-inizjattitva tibda topera mis-sajf li ġej. Waħda minn dawk li hi l-moħħ wara din l-inizjattiva hi Alisha Tesfalem. Hi tiddikjara li "din l-inizjattiva hi soluzzjoni tanġibbli għal kriżi kbira li qed jiffaċċjaw l-immigranti. Jien marbuta ma' din it-traġedja. Qed ngħid dan għax iz-ziju tiegħi miet fis-sena 2007 fil-baħar Mediterran flimkien ma' 30 persuna oħra. Nemmen li minkejja li ġejjin minn sfont differenti nistgħu ningħaqdu u nsalvaw l-ħajjiet". Matul is-sena 2020, xejn inqas minn 8,000 immigrant kienu interċettati fil-baħar Mediterran u intbagħtu lura lejn il-Libja. Dawn l-interċettazzjonijiet huma riżultat tal-politika diretta tal-Unjoni Ewropea, li flok qed tipprovi rotot siguri għall-immigranti biex jaħarbu mil-Libja, qed tiffinanzja rondi mill-Gwardja tal-Kosta Libjana. Filfatt kien sar ftehim bejn l-Italja u l-Libja fis-sena 2017, waqt li l-Unjoni Ewropea qed tkompli tiffinanzja it-taħriġ tal-Gwardji tal-Kosta Libjana biex dawn jinterċettaw l-immigranti. Fil-baħar Mediterran fl-aħħar xhur kien hemm diversi organizazzjonijiet umanitarji b'operazzjonijiet ta' salvataġġ. Fost dawn SOS Mediterranean, Sea Eye, Pro Activa u l-Aita Mari. Dawn sabu irwiefen kontrihom minkejja li dejjem jagħmlu l-almu tagħhom biex isalvaw l-immigranti. F'April li għadda, dgħajsa li kienet qed iġġorr 130 immigrant għerqet u dan wara li waħda mill-organizazzjonijiet għamlet 48 siegħat tipprova tikkuntattja lill-awtoritajiet responsabbli mis-salvataġġi ta' pajjiżi Ewropej. Fuq il-post kien mar il-bastiment Ocean Viking, iżda dan wasal tard u ma nstabu ebda immigranti ħajjin ħlief id-dinghi. "Qed naraw ġenerazzjoni futura tgħib fil-baħar' Wieħed mill-organizzaturi ta' ResQ hu Bereket Desta li jgħix fl-Istati Uniti. Hu nieda inizjattiva għal ġbir ta' fondi fl-Istati Uniti warra li Dr Alganeh Fisseha, kien għamel kuntattt miegħu u infurmaw bil-weġgħat ta' immigranti Eritreani għat-traġedji fil-baħar. Desta jgħid li "meta kienet seħħet it-traġedja tas-sena 2013, li fiha mietu 366 immigrant, jien kont ngħix fl-Ewropa. Rajt is-sofferenzi tan-nies. Rajthom joħdulhom il-marki tas-swaba. Kont konxju tal-vjaġġi tagħhom minn pajjiż Ewropew għal ieħor. Jien kont naf ħafna minn dawn in-nies. Xi wħud ġew anke f'dari. Jien ġenitur ukoll u nħossni imdejjaq ħafna meta nara l-ġenerazzjoni futura tgħib fil-baħar". ResQ…..diġà irreġistrat mas-SAR Taljan Din l-inizjattiva ta' salvataġġi imxiet sew fl-aħħar jiem tant li rreġistraw mal-platform ta' salvataġġi tal-Istat Taljan (SAR). Dan ifisser li huma għandhom il-permess li jibdew jwettqu missjonijiet ta' salvataġġ. B'dan il-permess huma qed jistennew li jkunu jistgħu jwettqu xogħolhom mingħajr tfixkil mill-awtoritajiet kompetenti. Sorsi qalulna li "iż-żmien biss għad irid jurina jekk hux se jirnexxielna ngħelbu tfixkil li iffaċċjaw organizazzjonijiet oħra qabilna." Irid jingħad li din l-inizjattiva mhux se tkun biss dik li jsalvaw dawk li jkunu qed ifittxu tama aħjar, imma se jkun hemm ukoll persuni legali li se jkunu qed jgħinu lill-istess immigranti japplikaw għall-ażil.